Ježík, Jozef, poslanec NR SR (2015-04-24):
Ďakujem. Ďakujem za slovo, vážená pani predsedajúca, milé kolegyne, kolegovia, dovoľte, aby som vystúpil k tomuto bodu, aj keď celý čas, ako prejednávame, si kladiem jednu otázku, začalo to už minulý týždeň, medzitým to bolo preložené, prečo vlastne táto schôdza bola zvolaná, keď vlastne opoziční poslanci, členovia výboru pre zdravotníctvo, zvolali mimoriadny výbor pre zdravotníctvo, kde pána ministra chceli zaviazať tým, aby predložil správu o stave zdravotníctva, aby predložil nejaké kroky, ktoré chystá, ktoré boli spravené, ako riešiť túto situáciu. My na zasadaní, ktoré sa konalo 19. marca, na mimoriadnom výbore, sme doplnili vlastne túto žiadosť o ďalších päť bodov a spolu všetci opoziční aj koaliční poslanci sme zahlasovali za spoločné záverečné uznesenie, kde sme zaviazali pána ministra, aby takúto správu komplexnú predložil. Dostal termín 30 dní, čo bolo vlastne 19. apríla tohto roku, čiže v nedeľu. My sme túto správu, bola predložená v piatok, my sme ju dostali v pondelok. Samozrejme, že je veľmi obsiahla, naozaj sú tam dosť konkrétne veci, sú tam veci zhrnuté, sú tam citované rôzne štúdie z celého spektra inštitúcií, ktoré sa na Slovensku zaoberajú zdravotníctvom a stavom zdravotníctva a jeho perspektívami a možnosťami, ako to zlepšiť. Keby ste, predpokladám, že väčšina z vás túto správu ani nemá, ani ju nečítala, ale členovia výboru určite čiastočne aspoň stihli sa s ňou oboznámiť, ale bolo by logické, že keď dávate odvolávanie pána ministra, tak minimálne počkáte na toto, oboznámite sa s tým, ak tam budú nejaké závery, z toho vyplýva nejaká nespokojnosť, nespokojnosť s tým, že nekoná v rámci toho, čo mu prináleží v jeho rezorte, že nie ste spokojní s jeho prácou, tak vtedy by ste dali potom návrh na jeho odvolanie. V tejto správe je veľa materiálov a dozvedeli by ste sa napríklad, aké sú zdravotné indikátory, ako je ekonomická analýza zdravotníckeho prostredia, čo je to systémová reforma zdola, ako chce stabilizovať systém poskytovateľov zdravotnej starostlivosti, aký je program ozdravovania nemocníc, oddlžovanie poskytovateľov, aké opatrenie prijalo ministerstvo v rámci liekovej politiky, aký je vývoj miezd zdravotníckych pracovníkov. Dozvedeli by ste aj to, čo znamená systém reformy „bottom up and shift left“, kde nejdem to vysvetľovať, ale aspoň poviem princíp, kde je snaha posunúť pacientov zo zdravotnej starostlivosti z nemocníc k špecializovaným lekárom v ambulanciách, od špecializovaných k všeobecným lekárom a stadiaľ domov. Čiže aby najväčšie sito vlastne predstavovala primárna sféra všeobecní lekári, až potom špecializované ambulancie a až potom nemocnice. Aby sa takto zvyšovala efektivita a tým pádom aj ekonomické ukazovatele jednotlivých zdravotníckych zariadení. Dozvedeli by ste sa, aká má byť reforma primárnej starostlivosti, kde základným kameňom majú byť integrované centrá zdravotnej starostlivosti a tri piliere: rezidentský program pre všeobecných lekárov, rozšírené kompetencie pre všeobecných lekárov a zadefinovanie diagnostických a terapeutických postupov pre všeobecných lekárov, aby sa im zľahčila práca. Zistili by ste, aká má byť zadefinovaná optimálna sieť nemocníc, čo je to systém dlhodobej zdravotno-sociálnej starostlivosti. Vrátil by som sa pri tejto otázke aj k tomu, že ak by vám na tomto reálne záležalo, tak by ste sa pozreli aj na predchádzajúcu vládu a na všetky tie problémy, ktoré boli aj za vlády pani Ivety Radičovej, kde bol aj pán poslanec Uhliarik ministrom zdravotníctva, nejdem tu všetko menovať, iba naozaj stručne, bolo to tu už spomínané, rôzne tie nájmy prístrojov na 21 mesiacov, medzitým aj CT prístroja, boli to problémy s onkologickými liekmi pre deti. Boli to problémy s tým, že lekári odmietali nastupovať do služieb, hrozil štrajk lekárov, sestier a bolo ohrozené poskytovanie zdravotnej starostlivosti. Napriek tomu, že odborníci dávali negatívne stanoviská, tak bol povolený vývoz krvnej plazmy a mnohé ďalšie. Ale vy idete odvolávať pána ministra Čisláka napriek tomu, že na svojej pozícii je len niekoľko mesiacov. Hneď na začiatku povedal, že, áno, je pripravený na to, aby spravil, aby uviedol určité reformné kroky, aby sa zlepšil stav zdravotníctva, aby sa zlepšilo aj financovanie, aby sa zlepšila transparentnosť aj pri obstarávaní, a on je na to pripravený a má pripravené, keby ste čítali tú správu, má pripravené aj kroky, ako to dosiahnuť. Stále sa hovorí o tom, že, alebo z vašich úst počujeme to, že sa nič nerobí, že sa nič nezlepšuje, že zvýšenie príjmov do zdravotníctva nepociťujú ani pacienti a ani zdravotnícky personál. Aj z praxe, vzhľadom na to, že som aj lekár, aj riaditeľ nemocnice, musím povedať, že výrazne, alebo momentálne má Všeobecná zdravotná poisťovňa najnižší počet pacientov, ktorí čakajú na plánované zdravotnícke výkony. A nebolo to dosiahnuté len náhodou. Bolo to dosiahnuté tým, že bol spustený projekt „Kto operuje, dostane viac“. Takto klesol počet čakajúcich pacientov na čakacích listinách o 42 % a momentálne z celkového počtu pacientov, ktorí čakajú na plánované operácie, je z celkového počtu poistencov Všeobecnej zdravotnej poisťovne iba 0,15 % tých, ktorí čakajú vlastne na tieto operácie. Ale bude to dosiahnuté konkrétnymi krokmi, a to tým, že sa zrušil limit na tých pacientov, ktorí budú operovaní, čiže všetci pacienti, ktorí sú odoperovaní, tak sú preplatení Všeobecnou zdravotnou poisťovňou. Takisto sa zvýšili príplatky pre pacientov, ktorí sú operovaní, a nemocnica najskôr dostala 100, potom 200, dneska je to už 300 euro za každého pacienta, ktorý je odoperovaný. To motivovalo nemocnice k tomu, aby zvýšili výkon, aby sa pacienti skôr, ktorí sú plánovaní, dostávali na svoje operačné zákroky. Zdravotníctvo je veľmi komplikovaný systém, do ktorého laik preniká veľmi ťažko, ale táto vláda tieto problémy hneď po nástupe riešila, okrem iného sa stabilizovali platy lekárov a sestier. V štátnom sektore prioritou naďalej zostáva realizácia Programu ozdravenia štátnych nemocníc s cieľom odstrániť zadlžovanie nemocníc, podporiť transparentnosť všetkých procesov, zlepšiť meranie kvality v nemocniciach v zmysle Programu ozdravenia štátnych nemocníc. Zaviedli sa viaceré sociálne opatrenia, a to v liekovej politike, legislatívne riešená problematika reexportu liekov, referencovanie sa upraví, aby bolo efektívnejšie, objektívnejšie, priemer troch najnižších cien v rámci štátov Európskej únie, zareguloval sa výber poplatkov, priemerné hrubé mzdy lekárov a sestier v štátnych nemocniciach výrazne stúpli a zaviedlo sa prerozdeľovanie zdravotných odvodov medzi zdravotnými poisťovňami, PCG mechanizmus. Keďže som aj riaditeľom nemocnice, poviem, aké opatrenia sme my od roku 2012 do roku 2014 prijímali. Museli sme vytvoriť nákladové strediská, kde sa sledovalo hospodárenie po jednotlivých oddeleniach, jednotlivých klinikách, kde dostávali kliniky limity na náklady, limity na výkony, aby naozaj mali takú výkonnosť, ktorá zodpovedá ich personálnemu obsadeniu, a aby zase sa snažili šetriť, aj čo sa týka spotreby jednotlivých materiálov. Musel sa znížiť stav pracovníkov prevažne administratívno-technických, kde sme skoro sto ľudí prepustili. Ale dneska, keď porovnáme hospodársky výsledok medzi 2012 a 2014, tak sme zlepšili hospodársky výsledok o 67 %. Bolo k tomu potrebné aj to, aby Všeobecná zdravotná poisťovňa prestala limitovať nemocnice a otvorila vlastne možnosť pre tie, ktoré chcú operovať a majú dostatok pacientov a kapacít, aby robili viacej, aby to mali zaplatené. Pri týchto krokoch za dva roky vlastne sme zvýšili výkon, to znamená počet ukončených hospitalizácií, o 16 %, ale náklady mimo osobných nákladov, čiže nákladov na mzdy a odvody, čiže ostatné náklady mimo osobných, stúpli iba o 3,1 % a celkové osobné náklady za dva roky stúpli o 9 % v celej nemocnici. Už v priebehu roku 2012 zákony, ktoré boli prijaté, stúpli platy lekárov o 15 % a následne platy lekárov každým rokom, tak ako je prijatý zákon, sa vždy od 1. 1. zvyšujú, ako minulý, tak aj tento. Platy sestier v 2012 stúpli o 26 %, tým, že štátne nemocnice dodržiavajú zákon, ktorý bol pozastavený, potom Ústavným súdom zákon 62/2012, tak platy sestier sú naozaj priemerne na úrovni 950 až 1 000 euro mesačne v hrubom. Ale takéto výsledky by mohli hovoriť viacerí riaditelia nemocníc, kde sa stretávame na Asociácii štátnych nemocníc a naozaj je to enormná snaha na to, aby sa tá ekonomika nemocníc zlepšovala, aby sa zlepšovalo hospodárenie, výkonnosť, efektívnosť. Vrátim sa k tomu celkovému obrazu v zdravotníctve, ktorý sa tu predostiera od niektorých poslancov z opozície. Pekne tu vidno, ktorí poslanci pracujú v tom zdravotníctve, vyznajú sa do toho a majú úprimnú snahu o to, aby sa tam určité veci zlepšili. Tam vidno aj konštruktívny prístup, áno, snažia sa argumentovať, snažia sa hovoriť fakty o problémoch, ktoré naozaj všetci vnímame a ktoré chceme aj riešiť. Na druhej strane väčšina z vás úprimne, ktorí ste asi tento návrh podpísali a iniciovali, je skôr prezentovať spojitosť medzi nejakými oligarchami a vedením rezortu zdravotníctva a na základe tohto vlastne iniciovať odvolanie pána ministra. Ja by som bol rád, keby toto nebolo iba účelové, aby naozaj tu bol reálny záujem o to, riešiť problémy v zdravotníctve, a nie iba vypĺňať priestor, ktorý sa črtal, že by mohol byť voľný, tak ho využiť na to, aby už začal určitý druh predvolebnej kampane, a prezentovať sa a dostať sa pred kamery a zase tu spájať oligarchov od dopravy cez zdravotníctvo a rôzne podobné prepojenia. Ak by tomu tak nebolo, tak by ste naozaj počkali na tú správu, zoznámili sa s ňou, počkali na jej prejednanie vo výbore pre zdravotníctvo a potom by mohli nastať nejaké kroky vedúce povedzme aj k odvolaniu pána ministra. Osobne ja žiadne argumenty na jeho odvolanie som nepočul také výrazné, aby mali k tomu viesť, a jeho kroky zatiaľ vnímam veľmi pozitívne a bol by som rád, keby bol mal čas a priestor, aby so svojimi spolupracovníkmi mohol dokončiť tie reformné kroky, ktoré už boli aj v minulých rokoch a ktoré sú plánované na tento rok ďalej. Dúfam, že v nich bude hocikto, kto sa dostane do rezortu, aj v ďalšom období pokračovať a naozaj že to naše zdravotníctvo sa bude zlepšovať. Takže ešte raz za seba aj za klub SMER – sociálna demokracia určite tento návrh nepodporíme. Ďakujem pekne. (Potlesk.)